
                MÉLYKÚT VÁROS POLGÁRMESTERE

                             6449 Mélykút, Petőfi tér 1.

                    Telefon: 06-77/560-001; 06-77/560-034

                            E-mail: hivatal@melykut.hu
                                                        KRID kód: 404154707
Ikt. szám: 100-………/2026. 

ELŐTERJESZTÉS

MÉLYKÚT VÁROS ÖNKORMÁNYZAT KÉPVISELŐ-TESTÜLETÉNEK
2026. július 07. napján tartandó ülésére.

Tárgy: Döntés forgalomlassító küszöbök kihelyezéséről.
Az előterjesztést készítette: Bényi József főtanácsos
Az előterjesztés készítésében közreműködött: -
Melléklet: 4 db
- helyszínrajzok,
- kérelem és annak melléklete.
Döntési javaslatok száma: 1 db

Véleményezi: Pénzügyi és Gazdasági Bizottság
A határozati-javaslat elfogadásához egyszerű többség szükséges.
Törvényességi észrevételem nincs.

Dr. Vörös-Börcsök Tímea

             






  jegyző

Tisztelt Képviselő-testület!

A közúti közlekedésről szóló 1988. évi I. törvény (a továbbiakban: Kkt.) 3. §. (1) bekezdése szerint a közúti közlekedésben mindenkinek joga van reszt venni; a közutat és a közforgalom elől el nem zárt magánutat közlekedés céljából gyalogosként vagy - meghatározott feltételek teljesítése esetén - járművezetőként bárki igénybe veheti. Jogszabály gyalogosok és járművek közlekedését egyes közutakon korlátozhatja vagy kizárhatja. Hivatkozott §. (2) bekezdés kimondja, hogy a közút kezelője a közlekedés résztvevőit tájékoztatja a közlekedés biztonságát és zavartalanságát jelentősen befolyásoló körülményekről. 
A Kkt. 34. § (2) bekezdése rendelkezik arról, hogy a közút forgalmi rendjét - ha jogszabály másként nem rendelkezik - a közút kezelője alakítja ki. A forgalmi rendet - a forgalmi körülmények, vagy a baleseti helyzet jelentősebb változása esetén, de legalább ötévenként - a közút kezelőjének felül kell vizsgálnia, és ha szükséges, módosítania kell. A helyi közutak tekintetében a Kkt. 33. § (1) bekezdés b) pont bb) alpontja szerint a közút kezelője a helyi önkormányzat. 
Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet (a továbbiakban: KM rendelet) 2.§ (1) bekezdése szerint „az utak forgalmának szabályozása - a 3. §-ban foglalt kivételekkel -, valamint a közúti jelzések elhelyezése, fenntartása, üzemeltetése és eltávolítása a (2)-(10) bekezdésben meghatározott kiegészítésekkel és kivételekkel az út kezelőjének a feladata”. A KM rendelet 4. § (1), (3) és (4) bekezdése előírja, hogy az utak forgalmát úgy kell szabályozni (a forgalmi rendet úgy kell kialakítani), hogy a közlekedés résztvevői biztonságosan, gyorsan és zavartalanul közlekedhessenek. A forgalomszabályozás során figyelembe kell venni a szabályozandó út (útszakasz, útkereszteződés)

– közlekedésbiztonsági helyzetét és annak időbeni változásait,

– forgalmának biztonságát és zavartalanságát befolyásoló környezetet,

– forgalmának nagyságát, összetételét és annak változásait,

– műszaki jellemzőit,

– környezetének településrendezési és környezetvédelmi szempontjait.

A forgalomszabályozás során kiemelt figyelmet kell fordítani a gyalogosok és a kerékpárosok közlekedésére, az útkereszteződésekre, a vasúti átjárókra. A forgalomszabályozást a szükséges legkevesebb közúti jelzéssel kell megvalósítani.

A KM rendelet Mellékletének I. fejezete 11.2. pontja szerint „A lakó-pihenő övezet és a korlátozott sebességű övezet bejáratát az úttest szintjének küszöbszerű megemelésével vagy más építési beavatkozással (például középszigetek, útszűkületek, optikai kapuk) lehet jelezni. Hasonló fizikai eszközök (sebességcsökkentő bordák, oszlopok, utcabútorok, elhúzások stb.) helyezhetők el az övezetek úttestjén a járművek várakozására szolgáló útfelületek kijelölése, illetve a járműforgalom számára megengedett sebesség betartatása érdekében, azonban ezek az eszközök nem akadályozhatják a megengedett sebességgel történő folyamatos haladást. Útkereszteződésekben, nagyobb gyalogosforgalmat keltő létesítmények környezetében, továbbá járdák, gyalog- vagy kerékpárutak átvezetésénél az úttest szintje megemelhető.” A KM rendelet 5. § (2) és (3) bekezdése kimondja, hogy „a forgalomszabályozás változtatása esetén gondoskodni kell arról, hogy mindig csak a hatályos forgalmi rendnek megfelelő közúti jelzések legyenek láthatók. A forgalmi rend megváltoztatását az erre utaló jelzésekkel az FMSZ 29.5 és 36.17 pontjában meghatározottak szerint legalább 3 hónapig jelezni kell.”

T. Képviselő-testület!

Mélykút Város Önkormányzat a Közigazgatási és Területfejlesztési Minisztérium által meghirdetett Versenyképes Járások Program keretein belül „Közösségi közlekedés, közlekedésbiztonság fejlesztése, valamint egyéb infrastrukturális fejlesztése a Jánoshalmi Járásban” pályázati forrást nyert az 1552/7085/25/16/2025. számú támogatói okirat alapján. A támogatási összegből – többek között – 3 db forgalomlassító küszöb vásárlása történt meg. A pályázatban megjelölt megvalósítási helyszínek: 
· Eötvös utca 651. hrsz. 
· Kandó Kálmán utca 2378. hrsz. és 
· Május 1. utca 2407 hrsz.
(vagyis a pályázat benyújtásakor csak az utcákat jelöltük meg, a konkrét helyszíneket nem).
Sipos Gábor 6449 Mélykút Eötvös u. 9. szám alatti lakos 2026. április 21. napján – további 12 fő által aláírt - kérelmet terjesztett elő forgalomlassító küszöb telepítésére az Eötvös utcában. Kérelmében előadta, hogy az utóbbi időben az utcában tapasztalt gépjárműforgalom sebessége jelentősen megnőtt, ami súlyosan veszélyezteti az utcában lakók, különösen a gyermekek és idősek biztonságát. A balesetveszély csökkentése érdekében a lehetőségekhez mérten két darab forgalomcsillapító küszöb elhelyezését kérte, mivel meggyőződése szerint a két darab küszöb kihelyezése hatékonyan kényszerítené ki a megengedett sebesség betartását és visszaállítaná az utca nyugalmát. A kérelmet jelen előterjesztéshez mellékelem.  
Fentieket figyelembe véve elkészítettük a három darab forgalomlassító küszöb elhelyezésére vonatkozó javaslatot (a forgalomlassító küszöbök az előterjesztéshez csatolt helyszínrajzokon kék színnel kerültek feltüntetésre). Az Eötvös utca forgalmi helyzete véleményünk szerint nem indokolja a két forgalomlassító küszöb elhelyezését, a határozati javaslatban egy forgalomlassító küszöb elhelyezésére tettünk javaslatot ezen utca vonatkozásában. Amennyiben más javaslat merül fel, az a támogatói okirat módosításának szükségességét vonja maga után, de megvalósítható. A forgalomlassító küszöbök telepítéséhez az erre utaló „Egyenetlen úttest” (KRESZ 76. ábra) jelzőtábla mellett szükség lesz helyszínenként további két db „forgalmi rend változás” jelzőtáblára. A forgalomlassító küszöböt előjelző tábla megvásárlásra került, összesen négy db, vagyis még két darab tábla beszerzése szükséges.
Fent leírtakra tekintettel – a biztonságos közlekedést, a lakosság testi épségét szem előtt tartva - szükséges a jelen előterjesztés tárgyát képező útszakaszok vonatkozásában egy olyan döntés meghozatala, amely a jövőre nézve javítja a közlekedés struktúráját és biztonságát.
Kérem a T. Képviselő-testületet, hogy az előterjesztést tárgyalja meg és döntsön a határozati-javaslatban foglaltakról!

Mélykút, 2026. június 29.








Kovács Tamás









 polgármester
HATÁROZATI – JAVASLAT
……../2026. (VII.07.) Kt. számú 



HATÁROZAT

Döntés forgalomlassító küszöbök kihelyezéséről.
1. Mélykút Város Önkormányzat Képviselő-testülete dönt arról, hogy forgalomlassító küszöböt /„Egyenetlen úttest” (KRESZ 76. ábra) jelzőtáblát/ létesít az alábbi helyszíneken:
· 6449 Mélykút, Eötvös utca (651. hrsz.) - a Templom utca 47. szám /771. hrsz./ és a Templom utca 45. szám /770. hrsz./ alatti ingatlanok közötti útszakaszon,
· 6449 Mélykút, Kandó Kálmán utca (2378. hrsz.) - a Kandó Kálmán utca 42. szám /2532. hrsz./ és a Kandó Kálmán utca 57. szám /2495. hrsz./ alatti ingatlanok közötti útszakaszon),
· 6449 Mélykút, Május 1. utca (2407. hrsz.) - (a Május 1. utca 24. szám /2477. hrsz./ és a Május 1. utca 27. szám /2476. hrsz./ alatti ingatlanok közötti útszakaszon).
2. A forgalmi rend módosítását a kivitelezésre alkalmas időjárás függvényében, de legkésőbb 2026. augusztus 31. napján 24.00 óráig kell elvégezni úgy, hogy a kihelyezésre kerülő jelzőtáblák kialakítása és elhelyezése feleljen meg az Útügyi Műszaki Nyilvántartásban foglaltaknak.

3. A Képviselő-testület felkéri a polgármestert, hogy a lakosságot és a közlekedés résztvevőit tájékoztassa az 1. és 2. pontban meghatározott intézkedésekről.
Felelős: Kovács Tamás polgármester

Határidő: 2026. augusztus 31. (2. ponthoz) 

                azonnal (3. ponthoz)
